མི་ལ་ལ་བརྟེན་པའི་བླ་མའི་མྱོང་མགུར།
༄༅།  ། མི་ལ་ལ་བརྟེན་པའི་བླ་མའི་མྱོང་མགུར་
བཞུགས་སོ།  །  ༄༅༅།  ། བླ་མའི་ཞབས་ལ་ཕྱག་འཚལ་ལོ།  ། བླ་མ་དྲན་པར་བྱིན་གྱིས་རློབས།  ། རང་གི་མདུན་དུ་སྒྲུབ་གནས་མཆོག། རྩི་ཤིང་ནགས་ཚལ་སྤང་ལྗོངས་བྲག། གངས་རི་ཤིན་ཏུ་མཐོ་བ་ལས།  ། ཆུ་བོ་དལ་གྱིས་འབབ་པ་དང་།  ། བྱ་དང་རི་དྭགས་སྐད་སྙན་སྒྲོག། སྤྲ་སྤྲེའུ་རྩེ་ཞིང་བུང་བ་འཕུར།  ། དབེན་ཞིང་ཉམས་དགའི་གནས་དེ་ན།  ། བདག་གི་རྩ་བའི་བླ་མ་རྗེ།  ། རྗེ་བཙུན་མི་ལ་བཞད་པ་ཆེ།  ། ( ༩ )སྐལ་ལྡན་བུ་སློབ་འཁོར་ཚོགས་ལ།  ། རང་དང་སྐལ་བར་འཚམ་པའི་ཆོས།  ། ཚངས་དབྱངས་མགུར་དུ་གསུང་བཞིན་བཞུགས།  ། གར་བཞུགས་དག་པའི་དབེན་གནས་ནས།  ། བླ་མ་རྗེ་བཙུན་གཤེགས་སུ་གསོལ།  ། ཉི་ཟླ་ལྟ་བུ་ལ་སོགས་པའི།  ། ཐུགས་སྲས་བརྒྱད་དང་ཉེ་བའི་སྲས།  ། བཅུ་གཉིས་དག་དང་སྲས་སྲིང་བཞི།  ། རྟོགས་ལྡན་བརྒྱ་དང་སྐྱེས་ཆེན་བརྒྱ།  ། ལམ་སྣ་ཟིན་པ་སྟོང་རྩ་སོགས།  ། བུ་སློབ་འཁོར་ཚོགས་གཤེགས་སུ་གསོལ།  ། བདག་ལུས་གྲངས་མེད་སྤྲུལ་ནས་ནི།  ། འགྲོ་བ་ཡོངས་བཅས་ཕྱག་འཚལ་ལོ།  ། དབེན་གནས་ཉམས་དགའ་འདིས་མཚོན་པའི།  ། ཀུན་བཟང་མཆོད་སྤྲིན་ཁྱེད་ལ་འབུལ།  ། སྡིག་པ་ཐམས་ཅད་སྤྱན་སྔར་བཤགས།  ། དམ་ཆོས་ཐོས་བསམ་སྒོམ་པའི་ཕྱིར།  ། ཕུང་པོ་ཟན་དུ་སྐྱུར་བ་ལ།  ། བསམ་པ་ཐག་པས་ཡིད་རང་ངོ་།  ། བདག་ཅག་སྙིང་རུས་བསྐྱེད་པའི་ཕྱིར།  ། ཆོས་འཁོར་སྐོར་བཞིན་བསྐལ་བརྒྱར་བཞུགས།  ། དགེ་བ་གང་བསགས་ཁྱོད་བཞིན་དུ།  ། སྒྲུབ་པ་བྱེད་པའི་རྒྱུར་གྱུར་ཅིག། ༈ལྷ་སངས་རྒྱས་ཡོངས་ལས་ཀྱང་དྲིན་ཆེ་བའི།  ། དྲིན་འཁོར་མེད་བླ་མ་རྗེ་མཆོག་གསུམ་དངོས།  ། ཕ་འགྲན་གྱི་དོ་ཟླ་མེད་བཞད་པ་རྗེ།  ། སྤྲང་གཏད་མེད་མདོ་ཤོར་ལ་ཐུགས་རྗེས་གཟིགས།  ། ཆོས་བྱེད་བསམ་བྱེད་བསམ་གྱི་ངང་མི་ཚེ་ཟད།  ། སྡིག་མི་གསོག་བསམ་གྱིན་ལ་སྡིག་ལས་བྱེད།  ། དཀོར་མི་འབོག་བསམ་ཀྱིན་ལ་དཀོར་གྱིས་འབགས།  ། ཆོས་ཁ་ནས་བཤད་ཀྱིན་ལ་འཇིག་རྟེན་སྒྲུབ།  ། ནོར་བག་ཙམ་བྱུང་ན་གོ་དེ་ཡིས་བཅད།  ། ཁས་སྨྲ་བ་མང་ཀྱིན་མིའི་སེམས་རྒྱུད་དཀྲུགས།  ། ལས་བྱ་བྱེད་མང་པོས་ཉིན་གར་འགྲོ་མེད།  ། གཉིད་གཏི་མུག་འཐུག་པོས་མཚན་གར་འགྲོ་མེད།  ། ཕྱོགས་གང་ནས་བསམ་ནའང་ཡི་མུག་པ།  ། ཕ་ཁྱོད་ཀྱིས་དགོངས་ལ་རྒྱུད་བྱིན་གྱིས་རློབས།  ། ཁྱོད་གྲངས་མེད་བསྐལ་པ་རུ་བསགས་པའི་འབྲས།  ། དཔལ་དབང་བཅུ་སྟོབས་བཅུ་དག་མི་མངའ།  ། ངེད་འགྲོ་བ་ཀུན་སྟེང་གི་ཆོས་ཉིད་དེ།  ། ཕ་དྲིན་ཅན་ཁྱོད་ཐུགས་དང་དབྱེར་མེད་ན།  ། ད་ངེས་པར་ཆོས་མིན་རྣམས་རྒྱུན་བཅད་ནས།  ། ཐོས་བསམ་དང་སྒོམ་པའི་བློ་བསྐྱེད་དུ་གསོལ།  ། གཞི་ཚུལ་ཁྲིམས་དག་པ་ཡི་དངོས་གྲུབ་སྩོལ།  ། ནང་བདེ་གསལ་མི་རྟོག་པའི་དངོས་གྲུབ་སྩོལ།  ། དགྲ་གཅེས་འཛིན་ཐུལ་བ་ཡི་དངོས་གྲུབ་སྩོལ།  ། ཚེ་མི་རྟག་འཆི་བ་དག་དྲན་པ་ཡིས།  ། ཚེ་བློ་ཡིས་ཐོངས་པ་རུ་བྱིན་གྱིས་རློབས།  ། གནས་འཁོར་བའི་དངོས་པོ་ཀུན་སྡུག་བསྔལ་མཐོང་།  ། ཞེ་གཏིང་ནས་ལོག་པ་རུ་བྱིན་གྱིས་རློབས།  ། ཡོངས་འགྲོ་བ་མ་ལུས་པའི་དྲིན་དྲན་ནས།  ། བྱམས་སྙིང་རྗེའི་རང་བཞིན་དུ་བྱིན་གྱིས་རློབས།  ། ཡུལ་གང་ཤར་རྣམ་རྟོག་གི་རི་མོར་མཐོང་།  ། གཤིས་སྤྲོས་བྲལ་མངོན་སུམ་དུ་མཐོང་བྱིན་རློབས།  ། ཁྱོད་བདེན་པའི་ཚིག་གིས་བདག་བཀྲ་ཤིས་མཛོད།  ། ཨ་སུ་པྲ་ཏིཥྛ་བཛྲ་ཡེ་སྭཱ་ཧཱ།  ཁྱོད་སུ་ཡིན་བདག་ལམ་བྲག་བླ་མ་ལགས། །  ། །